金餘元遺山來拜祖庭有紀行十首遂倚歌之先後殊時感慨一也 和元遺山五首
作者：王奕
朝代：宋

paragraphs: 高門連曲沼，上有泮宮臺。
芹藻莽不復，菰蒲弄風埃。
靈光突其右，荒穢良可哀。
兩阜爪距地，驅車儼臨淮。
雞蟲爭得失，擾擾胡爲哉。
何如袖春服，行歌與時偕。
我來晞白髮，歸詠同此懷。
柴桑志童冠，寤寐須偕來。
酌逵洗逸盼，雅趣孰此偕。
步雩習風腋，自覺聰明開。